Wenke om jou kruie langer vars te hou
JY LEES NOU Wenke om jou kruie langer vars te hou
'n Hand vol kruie gee 'n geurskop en kan enige gereg van saai in smaaklik verander, maar dis moeilik om kruie vars en groen te hou en vermorsing te voorkom. Hier is wenke om jou kruieoes die beste te benut.
BETER IN BOTTER
Een van die maklikste maniere om kruie te bewaar, is om kruiebotter te maak, want dit kan weke lank in die ys- of vrieskas gebêre word. Kap 'n paar van jou guns­telingkruie op en meng dit met botter wat jy kamertemperatuur laat bereik het.
Beproef 'n kombinasie van 10 ml (2 t) vars tiemieblare, 30 ml (2 e) vars pietersielie en 15 ml (1 e) grasuie. Vir ekstra geur, voeg twee fyngedrukte knoffelhuisies en 'n knippie sout en peper by. Skep dit in kleefplastiek en vorm in 'n staaf of blok. Vou of draai die punte toe om te verseël en bêre in die ys- of vrieskas.
Gebruik kruiebotter as 'n vinnige vryfmiddel aan gebraaide hoender, bees- of varkvleis of om 'n knoffelbrood te maak.
BEWAAR DIT IN OLIE
Kry die meeste geur vir min moeite op dié manier. Gegeurde olie gee bredies, braaigeregte of sop woema. Verwyder die blare van kruie soos tiemie, origanum, salie, roosmaryn en basilie van hul stele. Breek dit grof op en plaas in die holtes van 'n ysbakkie. Vul elke holte halfpad met kruie en bedek met ekstrasuiwer olyfolie. Bedek die houer met kleefplastiek en plaas in die vrieskas.
Gee die kruieblokkies 'n bietjie skop deur gekapte vars brandrissie by party of al die holtes te voeg.
DROOG DIT UIT
Bind 'n paar takkies van jou gunstelingkruie in bossies vas. Hang dit op in 'n donker, goed geventileerde plek in die huis. Sorg dat dié gebied nie klam is nie, want dit kan muf laat groei. Laat die bossies hang tot die kruie droog voel en krummel dit dan in flesse om te bêre.
Die geur van droë kruie verdwyn ­vinnig; gebruik dit so gou moontlik.
Basilie en dennepitte is waarskynlik die bekendste pestokombinasie, maar moenie daar ophou nie. Die resep werk goed met vars, sagte kruie soos pietersielie, ment, grasuie, dille, koljander en dragon. Was 500 ml (2 k) gekapte kruie van jou keuse goed om van enige grond ontslae te raak.
Voeg dit in 'n voedselverwerker saam met 1 knoffel­huisie, 15 ml (1 e) gerasperde parmesaankaas en neute (kies tussen amandels, pistachio-, pekan- of okkerneute). Voeg laastens 125 ml (½ k) olyfolie (of meer as jy 'n loperige pesto verkies) en verwerk tot glad. Eersteklas!
As jy 'n neutallergie het, gebruik sonneblom- of pampoenpitte om dit bros te maak.
Bronne: foodandnutrition.org, yuppiechef.com, reformationacres.com, eatingwell.com
Ons doen ons bes om goeie raad saam te stel, maar jy beproef dié wenke op jou eie risiko. Huisgenoot aanvaar nie verantwoordelikheid vir enige skade of besering wat daardeur veroorsaak is nie.